b'\n_START_ARTICLE_\nFranz Krenn\n_START_SECTION_\nLiv\n_START_PARAGRAPH_\nKrenn var s\xc3\xb8nn av en l\xc3\xa6rer og fikk sin f\xc3\xb8rste musikkundervisning av faren, senere studerte han hos onkelen, en elev av Joseph Preindl og hos presten p\xc3\xa5 hjemstedet. Etter \xc3\xa5 ha avlagt det pedagogiske seminaret i  Krems  arbeidet han f\xc3\xb8rst som assistentl\xc3\xa6rer, men reiste til Wien i 1834 for \xc3\xa5 studere komposisjon hos Ignaz von Seyfried og arbeidet noen \xc3\xa5r som klaverl\xc3\xa6rer._NEWLINE_Fra 1844 hadde han flere organistposter, i 1862 ble han kapellmester ved Michaelerkirche og gjorde denne til et cecilianistisk senter. I 1869 ble han professor i harmonil\xc3\xa6re, kontrapunkt og komposisjon ved Gesellschaft der Musikfreundes konservatorium ved siden av Anton Bruckner og var her til 1891._NEWLINE_Ved konservatoriet underviste Krenn en rekke betydelige musikere, blant andre  Gustav Mahler, Hans Rott, Mathilde Kralik, Leo\xc5\xa1 Jan\xc3\xa1\xc4\x8dek, Adolf Walln\xc3\xb6fer, Hugo Wolf og Alexander Zemlinsky._NEWLINE_Franz Krenn var far til maleren Edmund Krenn (1845\xe2\x80\x931902). Det er satt opp en minneplakett over Franz Krenn p\xc3\xa5 Michaelerplatz 6 i Wien.\n_START_SECTION_\nVerk\n_START_PARAGRAPH_\nKrenn var en produktiv komponist som blant annet skrev 29 messer, de to oratoriene Bonifazius og Die vier letzten Dinge, et rekviem og en te deum, kantater, mindre kirkemusikalske verk, en Symfoni i g-moll (skrevet i 1850), stryke- og klaverkvartetter, orgel- og klaverstykker, en orgelskole (1845), en l\xc3\xa6rebok i sang for skolen og en musikk- og harmonil\xc3\xa6re (1890).'